CELEX: 22010D0567
Language: hu
Date: 2010-08-23 00:00:00
Title: 2010/567/EU: Az EU–Marokkó Társulási Tanács 1/2010 határozata ( 2010. augusztus 23. ) az egyrészről az Európai Közösségek és tagállamaik, másrészről a Marokkói Királyság közötti társulás létrehozásáról szóló euro-mediterrán megállapodáshoz csatolt, a származó termékek fogalmának meghatározásáról és az igazgatási együttműködés módszereiről szóló 4. jegyzőkönyv 15. cikke (7) bekezdésének módosításáról

22.9.2010   
            
            
               HU
            
            
               Az Európai Unió Hivatalos Lapja
            
            
               L 248/66
            
         AZ EU–MAROKKÓ TÁRSULÁSI TANÁCS 1/2010 HATÁROZATA
   (2010. augusztus 23.)
   az egyrészről az Európai Közösségek és tagállamaik, másrészről a Marokkói Királyság közötti társulás létrehozásáról szóló euro-mediterrán megállapodáshoz csatolt, a származó termékek fogalmának meghatározásáról és az igazgatási együttműködés módszereiről szóló 4. jegyzőkönyv 15. cikke (7) bekezdésének módosításáról
   (2010/567/EU)
   A TÁRSULÁSI TANÁCS,
   tekintettel az egyrészről az Európai Közösségek és tagállamaik, másrészről a Marokkói Királyság közötti társulást létrehozó euro-mediterrán megállapodásra és különösen annak 4. jegyzőkönyve 39. cikkére,
   mivel:
   
               (1)
            
            
               Az Európai Közösségek és tagállamaik, valamint a Marokkói Királyság közötti társulást létrehozó euro-mediterrán megállapodás (a továbbiakban: a megállapodás) (1) 4. jegyzőkönyve (2) 15. cikkének (7) bekezdése a vámok vagy azokkal azonos hatású díjak tekintetében 2009. december 31-ig bizonyos körülmények között lehetővé teszi a vámvisszatérítést vagy a vámmentességet.
            
         
               (2)
            
            
               A megállapodás felei megegyeztek, hogy a megállapodás 4. jegyzőkönyve 15. cikke (7) bekezdésének alkalmazását 2010. január 1-jei hatállyal három évvel meghosszabbítják, hogy a gazdasági szereplők részére biztosítsák az egyértelműséget, a gazdaság hosszú távú kiszámíthatóságát és a jogbiztonságot.
            
         
               (3)
            
            
               Ezenkívül a jelenleg Marokkóban alkalmazott vámtételek mértékét helyénvaló az Európai Unióban hatályos mértékhez igazítani.
            
         
               (4)
            
            
               A megállapodás 4. jegyzőkönyvét ennek megfelelően módosítani kell.
            
         
               (5)
            
            
               Mivel a megállapodás 4. jegyzőkönyve 15. cikkének (7) bekezdése 2009. december 31-től nem alkalmazandó, 2010. január 1-jétől ezt a határozatot kell alkalmazni,
            
         ELFOGADTA EZT A HATÁROZATOT:
   1. cikk
   Az Európai Közösségek és tagállamaik, valamint a Marokkói Királyság közötti társulást létrehozó euro-mediterrán megállapodáshoz csatolt, a származó termékek fogalmának meghatározásáról és az igazgatási együttműködés módszereiről szóló 4. jegyzőkönyv 15. cikke (7) bekezdésének helyébe a következő szöveg lép:
   
      „(7)   Az (1) bekezdéstől eltérve Marokkó jogosult arra, hogy – a Harmonizált Rendszer 1–24. árucsoportjába tartozó termékek kivételével – vámvisszatérítést vagy vámmentességet alkalmazzon származó termékek előállítása során felhasznált nem származó anyagokra vonatkozó vámok vagy azokkal azonos hatású díjak esetében, a következő rendelkezések szerint:
      
                  a)
               
               
                  a Harmonizált Rendszer 25–49. és 64–97. árucsoportjai alá tartozó termékek tekintetében 4 % – vagy a Marokkóban hatályos, ennél alacsonyabb – vámtétellel számított vámot vissza kell tartani;
               
            
                  b)
               
               
                  a Harmonizált Rendszer 50–63. árucsoportjai alá tartozó termékek tekintetében 8 % – vagy a Marokkóban hatályos, ennél alacsonyabb – vámtétellel számított vámot vissza kell tartani.
               
            Ezt a bekezdést 2012. december 31-ig kell alkalmazni, és közös megegyezéssel felülvizsgálható.”
   
   2. cikk
   Ez a határozat az elfogadása napján lép hatályba.
   Ezt a határozatot 2010. január 1-jétől kell alkalmazni.
   
      Kelt Brüsszelben, 2010. augusztus 23-án.
      
         
            az EU–Marokkó Társulási Tanács részéről
         
         
            az elnök
         
         C. ASHTON
      
   
   
      (1)  HL L 70., 2000.3.18., 2. o.
   
      (2)  HL L 336., 2005.12.21., 3. o.